སྤྱིར་བཤད་ན་ཚིག་མཛོད་དང་དག་ཡིག་གང་ཡིན་ཡང་ནོར་འཁྲུལ་རེ་གཉིས་མི་འབྱུང་བ་ནི་མི་སྲིད་ཅིང་།ལྷག་པར་དུ་འདི་འདྲའི་ཚིག་གཏེར་རྒྱ་མཚོ་དེབ་རྒན་ཆེན་པོ་གསུམ་གྱི་བདག་ཉིད་ཅན་ཞིག་ལ་དེ་བས་ཀྱང་བཤད་ཅི་དགོས།གཞན་དགེ་རྒན་ཁོང་གིས་ལོ་དུ་མར་དཀའ་ངལ་དང་ལུས་ཚེགས་ལ་མ་འཛེམས་པར་ཚིག་གཏེར་འདི་འདྲ་ཞིག་བརྩམས་ནས་རང་རེའི་མདུན་སར་དངོས་སུ་བཀྲམས་ཐུབ་པ་བྱུང་བ་ལ་རྗེས་སུ་ཡི་རངས་དང་གུས་པ་ལན་བརྒྱ་འབུལ་དགོས་པ་ལས།ཚིག་སྣ་རེ་གཉིས་ཤིག་ཁ་ཟིན་སྣ་ཟིན་དུ་ཐོགས་པ་ཙམ་ལ་སྐྱོན་བརྗོད་དང་ཐེར་འདོན་བྱེད་པ་ནི་གཏན་ནས་མི་འོས་པ་ཞིག་ཡིན་པ་སྨོས་མ་དགོས།ལྷག་པར་དུ་དེང་གི་མཁས་པར་རློམ་པའི་མི་རེ་གཉིས་ནང་བཞིན་ཆད་ལྷག་དང་།གཏགས་ནོར་འགར་མཐོང་ཚེ་དེར་ཤི་འཐམ་སྤར་འཐམ་བྱས་ཏེ།ཚིག་རྩོད་ཀྱི་གླེགས་བམ་བསྒྲིགས་པ་ནི།དངོས་གནས་རང་གི་ལས་དབང་ལ་ཡིད་མུག་ཅིང་གཞན་གྱི་ཕུན་ཚོགས་ལ་མ་བཟོད་ནས་དཀྲོགས་གཏམ་དང་རྡབ་ཞོག་བཟོ་མཁན་རྣམས་ཀྱི་བྱེད་ལས་འབའ་ཞིག་ཡིན་པ་ལས།ང་ལ་ནི་དེ་འདྲའི་དུས་ཚོད་དང་ཀུན་སློང་གཉིས་ཆ་ནས་གང་ཡང་མེད།འོན་ཏེ།དོན་ལ་ལ་ཞིག་གི་ཐད་ནས་བཤད་ན།གྲོགས་ཀྱི་ངོ་བསྲུང་བ་དང་།ཆེན་པོའི་ཐུགས་མཉེས་པའི་ཆེད་དུ་ཁ་གསག་དང་གཅམ་བུའི་ངོ་སོ་བྱེད་པའི་ལས་དོན་སོགས་ལས་རིང་དུ་དོར་ཏེ།སྤྱི་ཚོགས་ཡོངས་ཀྱི་ཁེ་ཕན་དང་མི་རིགས་སྤྱིའི་ལས་དབང་ལ་བསམས་ནས་སྐད་ཆ་འགའ་རེ་བཤད་དགོས་པ་ནི་གཞན་གང་ལས་ཀྱང་དོན་གལ་ཆེ་བ་ཞིག་ཏུ་མཐོང་ངོ་།།